Vokseværket på Skagen Havn skal nu til at tage form, og Skagen Havn har netop sendt byggeriet af etape 3 i udbud. Udbuddet er udsendt i totalentreprise, hvor Skagen Havn har defineret projektet og de nye faciliteter, som skal opnås med havneudvidelsen. Det omfatter blandt andet 975 meter ny kaj med 11 til 13 meters vanddybde og 190.000 kvm nyt landareal. Konsortier og firmaer i EU har nu frem til den 19. november 2018 mulighed for at indsende materiale til Skagen Havn med henblik på at blive prækvalificeret til at afgive tilbud. - Vi ønsker at være en generator for vækst og udvikling hos havnens kunder og aktører, som denne investering understøtter. Processen frem mod den nye udvidelse er nu officielt sat i gang, og vi ser frem til at modtage og gennemse de bydendes materiale, siger Willy B. Hansen, adm. direktør Skagen Havn. Den 3. december 2018 annoncerer Skagen Havn hvilke fire konsortier/firmaer, der får lov til at byde på havneudvidelsen. Den 10. januar 2019 skal de fire udvalgte udbydere have afgivet tilbud. Skagen Havn forventer, at den endelig kontrakt kan tildeles i uge 7 i 2019, hvorefter arbejdet med udvidelsen kan igangsættes. Fortsat plads på nyt landareal Selvom der først er deadline på den færdige udvidelse ultimo september 2020, er knap 100.000 kvm af det nye landareal allerede lejet ud til FF Skagen og Pelagia AS. Der er dog fortsat plads til flere lejere på det nye areal, forsikrer Willy B. Hansen: - En stor del af det nye areal har en meget attraktiv placering ved en kaj med 13 meters vanddybde. Skagen Havn satser på en øget omsætning af gods og fisk, og vi går meget gerne i dialog med potentielle lejere omkring deres ønsker og behov, siger han. Det primære formål med etape 3 udvidelsen er at skabe endnu større og bedre rammer for to af Skagen Havns forretningsområder: Fiskeri & fiskeindustri samt gods & bunkring.
Udvidelsen vil udbygge havnens faciliteter med knap 1.000 meter ny kaj, forøget vanddybde i indsejling og eksisterende bassiner samt nyt landareal. Udvidelsen forventes færdig ultimo september 2020.